b'\n_START_ARTICLE_\nPelynas\n_START_SECTION_\nPanaudojimas\n_START_PARAGRAPH_\n\xc5\xa0io augalas yra viena i\xc5\xa1 stipraus alkoholinio g\xc4\x97rimo\xc2\xa0\xe2\x80\x93 absento, tapusio bohemos simboliu, sudedam\xc5\xb3j\xc5\xb3 dali\xc5\xb3. Paplit\xc4\x99s mitas, jog absentas d\xc4\x97l pelynuose esan\xc4\x8dios med\xc5\xbeiagos tujono sukelia haliucinacijas bei psichikos sutrikimus, ta\xc4\x8diau tyrimai parod\xc4\x97, jog tujono koncentracija absente yra gerokai per ma\xc5\xbea tokiam poveikiui._NEWLINE_Naudojamas kaip prieskonis, ypa\xc4\x8d alkoholiniam g\xc4\x97rimui vermutui.\n_START_SECTION_\nRizikos\n_START_PARAGRAPH_\n1998 metais JAV maisto ir vaist\xc5\xb3 kontrol\xc4\x97s tarnyba \xc4\xafsp\xc4\x97jo visuomen\xc4\x99, jog pelynas maisto papilduose gali sukelti nerv\xc5\xb3 sistemos sutrikimus, pasirei\xc5\xa1kian\xc4\x8dius rank\xc5\xb3 bei koj\xc5\xb3 tirpimu, m\xc4\x85stymo sunkumais, nesugeb\xc4\x97jimu koncentruoti d\xc4\x97mes\xc4\xaf bei paraly\xc5\xbeiumi.\n_START_SECTION_\nVaistin\xc4\x97 \xc5\xbealiava\n_START_PARAGRAPH_\nVaistinei \xc5\xbealiavai vartojamos iki 25\xc2\xa0cm ilgio \xc5\xbeydin\xc4\x8dios vir\xc5\xa1\xc5\xabn\xc4\x97s. Jos pjaunamos prad\xc4\x97jus augalams \xc5\xbeyd\xc4\x97ti. \xc5\xbdaliavoje yra 0,5-2\xc2\xa0% eterinio aliejaus, kar\xc4\x8di\xc5\xb3j\xc5\xb3 glikozid\xc5\xb3, 142\xe2\x80\x93224 mg% askorbino r\xc5\xabg\xc5\xa1ties, 31-46 mg% karotino, 4,03-7,68 mg% raugini\xc5\xb3 med\xc5\xbeiag\xc5\xb3, organini\xc5\xb3 r\xc5\xabg\xc5\xa1\xc4\x8di\xc5\xb3: obuoli\xc5\xb3, nikotino, gintaro, vyno.\n_START_SECTION_\nVaistin\xc4\x97s savyb\xc4\x97s\n_START_PARAGRAPH_\nPelynas yra labai kartus ir da\xc5\xbenai vartojamas kaip vaistinis augalas. Pagrindin\xc4\x97 indikacija\xc2\xa0\xe2\x80\x93 esant vir\xc5\xa1kinamo trakto sutrikimams. Vartojamas liaudies medicinoje nuo tul\xc5\xbeies p\xc5\xabsl\xc4\x97s, kepen\xc5\xb3 lig\xc5\xb3, kirm\xc4\x97li\xc5\xb3. Vartojamas suma\xc5\xbe\xc4\x97jus apetitui bei sergant kv\xc4\x97pavimo organ\xc5\xb3 ligomis. 1 puodeliui reikia 1/2 \xc5\xa1auk\xc5\xa1telio \xc5\xbealiavos, gerti kelis kartus per dien\xc4\x85, likus pusei valandos iki valgio. Negalima perdozuoti, nes per didel\xc4\x97 pelyn\xc5\xb3 doz\xc4\x97 gali sukelti v\xc4\x97mim\xc4\x85 ir traukulius.'